钦定古今图书集成/历象汇编/岁功典/第099卷 > 剧暑 陆游
## 钦定古今图书集成/历象汇编/岁功典/第099卷 > 剧暑 陆游

“六月暑方剧，喘汗不支持。逃之顾无术，惟望树阴移。
或谓当读书，或劝把酒卮。或夸作字好，萧然却炎曦。
或欲溪上钓，或思竹间碁。亦有出下策，买簟倾家资。
赤脚蹋层冰，此计又绝痴。我独谓不然，愿子少置思。”
方今诏书下，淮汴方出师。黄旗立辕门，羽檄昼夜驰。
大将先擐甲，三军随指挥。行伍未尽食，大将不言饥。
渴不先饮水，骤不先告疲，吾侪独安居，茂林荫茅茨。
脱巾濯寒泉，卧起从其私。于此尚畏热，鬼神岂可欺。
坐客皆谓然，索纸遂成诗。便觉窗几间，飒飒清风吹。